

**Αρθ. Ιδρ. Απόφασης Πρωτοδ. Αθηνών 20376/58**

**Χαλκοκονδύλη 13, 104-32, Αθήνα**

**Τηλ: 5238148, 5230819**

**Fax: 5230819**

**e-mail: oieleomospondia@gmail.com**

**site: www.oiele.gr**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Αθήνα, 31/3/2025**

**Αναλυτικό πλαίσιο αιτημάτων ΟΙΕΛΕ**

**Γενικό αίτημα**

* Ψήφιση ενός **νέου, κοινωνικά δίκαιου νόμου για τον χώρο της ιδιωτικής εκπαίδευσης** μετά από κοινωνικό διάλογο με όλους τους εμπλεκόμενους

**Ιδιωτικά σχολεία**

* **Επαναφορά των μισθών στα προ 2012 επίπεδα** και αποκατάσταση των Δώρων Χριστουγέννων/Πάσχα και του επιδόματος αδείας στους εκπαιδευτικούς των ιδιωτικών σχολείων
* Προδικαστικό έλεγχο για τις καταγγελίες σύμβασης σε περίπτωση καταχρηστικότητας, **καμιά απόλυση στη διάρκεια του διδακτικού έτους**
* **Επαναφορά του ύψους των αποζημιώσεων απόλυσης**στο όριο που έθετε ο Ν. 4415/2016 και αποζημίωση απόλυσης με τη συμπλήρωση τουλάχιστον εξαμήνου
* **Κατάργηση της απαράδεκτης ρύθμισης για την παραίτηση των ιδιωτικών εκπαιδευτικών**από μέρος του ωραρίου τους που οδηγεί σε εκβιασμό των εκπαιδευτικών. Η παραίτηση από μέρος του ωραρίου θα γίνεται μόνο για καθορισμένους από τη νομοθεσία όρους (όπως συμβαίνει στις άδειες άνευ αποδοχών) και με έγκριση των αρμόδιων υπηρεσιακών συμβουλίων.
* **Δήλωση των απογευματινών δραστηριοτήτων στα ιδιωτικά σχολεία στις διευθύνσεις εκπαίδευσης,**ώστε να έχουν την ουσιαστική εποπτεία των δραστηριοτήτων αυτών, για να ανακοπεί το χάος της αδήλωτης ή της «εθελοντικής» εργασίας
* **Αντικατάσταση προσχηματικών/προειδοποιημένων ελέγχων των Διευθύνσεων Εκπαίδευσης**από κανονικούς ελέγχους στα ιδιωτικά σχολεία.
* **Εκσυγχρονισμός του αναχρονιστικού πειθαρχικού πλαισίου**που προβλέπεται στο Ν. 682/77
* **Ηλεκτρονική ανάρτηση του προγράμματος του σχολείου**και των εκπαιδευτικών στο διαδίκτυο
* **Επαναφορά των ρυθμίσεων διαιτητικών αποφάσεων που προέβλεπαν έκπτωση 90% στα δίδακτρα για τα παιδιά των εκπαιδευτικών**
* **Σύνδεση της αύξησης των διδάκτρων**(που θα πρέπει να παρακολουθούνται από τη Γ.Γ. Εμπορίου, όπως συνέβαινε προ Μνημονίων) και της κερδοφορίας των ιδιωτικών σχολείων με παροχές προς τους εκπαιδευτικούς
* **Ψήφιση νέου νομοθετικού πλαισίου για τα ξένα σχολεία:**Εναρμόνιση των εργασιακών σχέσεων των ιδιωτικών εκπαιδευτικών σε αυτά με τις εργασιακές σχέσεις των εκπαιδευτικών στα υπόλοιπα ιδιωτικά σχολεία (εκτός κι αν ισχύουν ευνοϊκότερες ρυθμίσεις)
* **Αυστηροποίηση του πλαισίου αδειοδότησης ιδιωτικών σχολείων.**Επαναφορά της δυνατότητας ίδρυσης σχολείου από φυσικό πρόσωπο μόνο σε εκπαιδευτικό.
* **Άμεση αναθεώρηση της διάταξης** που ανοίγει παράθυρο για παράνομη, μονομερή μείωση ωραρίου των συναδέλφων μας
* **Διαφύλαξη της προϋπηρεσίας** και πρόσληψη στο δημόσιο μόνο με το προσοντολόγιο **κι όχι με διαγωνισμό του ΑΣΕΠ**
* **Αναγνώριση της προϋπηρεσίας στους συναδέλφους μας** **που υπηρέτησαν επί χρόνια σε θέση δασκάλων** για τον Πίνακα του ΑΣΕΠ
* **Επαναφορά των εκπαιδευτικών αδειών μετ’ αποδοχών** που θα δώσουν γνωστικά εφόδια στους συναδέλφους μας με στόχο τη βελτίωση της ποιότητας της παρεχόμενης εκπαίδευσης
* Καταπολέμηση της ογκούμενης παραβατικότητας από τις αδρανείς εποπτικές αρχές, **κυρίως στον χώρο των ιδιωτικών νηπιαγωγείων**
* **Καταπολέμηση της αδήλωτης καλοκαιρινής εργασίας**στα παράνομα και άκρως επικίνδυνα για τη ζωή και την ασφάλεια των μαθητών summer camps
* **Αντιμετώπιση του τέρατος της γραφειοκρατίας και μείωση του εξοντωτικού όγκου δουλειάς** που δε μας επιτρέπει να διδάσκουμε σωστά και ποιοτικά
* **Στήριξη των εκπαιδευτικών στις γονεϊκές πιέσεις** που μπορεί να αλλοιώσουν τις εκπαιδευτικές διαδικασίες και να καταστρατηγήσουν τα δικαιώματα των παιδιών

**Φροντιστήρια και Κέντρα Ξένων Γλωσσών**

* **Επαναφορά του θεσμού των συλλογικών διαπραγματεύσεων σε Φροντιστήρια**, Κέντρα Ξένων Γλωσσών με τη δυνατότητα μονομερούς προσφυγής στη διαιτησία

* **Εφαρμογή της ηλεκτρονικής πλατφόρμας που προβλέπει το άρθρο 30 του Ν. 4415/2016**, ώστε να διασταυρώνονται στοιχεία που θα καταχωρίζουν οι ιδιοκτήτες των μονάδων αυτών με αυτά από άλλες πλατφόρμες (πχ ΠΣ Εργάνη), ώστε να καταπολεμηθεί η οξυμένη αδήλωτη και υποδηλωμένη εργασία

* **Μετατροπή των συμβάσεων των εκπαιδευτικών στους χώρους αυτούς σε αορίστου χρόνου**, ιδίως αν οι εκπαιδευτικοί εργάζονται για χρόνια καλύπτοντας πάγιες και διαρκείς ανάγκες

* **Αποσαφήνιση των πειθαρχικών αρμοδιοτήτων των Διευθύνσεων Εκπαίδευσης για τους χώρους αυτούς.** Ενίσχυση των τμημάτων Φροντιστηρίων και Κέντρων Ξένων Γλωσσών στις Διευθύνσεις με επιπλέον προσωπικό, ώστε να ανταποκρίνονται στο σύνθετο και απαιτητικό έργο εποπτείας

**Ιδιωτικά ΣΑΕΚ (πρώην ΙΕΚ)**

* **Ενίσχυση των εργασιακών δικαιωμάτων των εκπαιδευτικών των ιδιωτικών ΣΑΕΚ** (συλλογικές συμβάσεις, συμβάσεις αορίστου χρόνου, αιτιολογημένες καταγγελίες σύμβασης), καθώς αποδίδουν τίτλους σπουδών ενταγμένους στο Εθνικό Πλαίσιο Προσόντων και χρειάζονται στοιχειώδη προστασία
* **Ισοτίμηση των αμοιβών των εκπαιδευτικών στα ιδιωτικά ΣΑΕΚ** με αυτές των συναδέλφων τους στα δημόσια ΣΑΕΚ
* **Αυστηρός έλεγχος των εποπτικών αρχών στα ιδιωτικά ΣΑΕΚ**, ώστε να αποφεύγονται φαινόμενα πλασματικών τάξεων/σπουδαστών

* **Ανάθεση πειθαρχικού ελέγχου των ΣΑΕΚ** από τις Διευθύνσεις Εκπαίδευσης

**Κέντρα Μελέτης**

* **Ψήφιση ρυθμιστικού πλαισίου** για τα εντελώς αρρύθμιστα Κέντρα Μελέτης και ΚΔΑΠ που έχουν ως δραστηριότητα τους την εκπαίδευση μαθητών

* **Έλεγχος των κτηριακών υποδομών** από τον ΕΟΠΠΕΠ

* **Καθορισμός προσόντων για την πρόσληψη εκπαιδευτικών και εξομοίωση των εργασιακών τους σχέσεων** (ωράριο, αμοιβές, ασφάλιση) με αυτές των εκπαιδευτικών σε Φροντιστήρια και στα Κέντρα Ξένων Γλωσσών

**Summer camps**

* **Ρυθμιστικό πλαίσιο για τα summer** **camps** και ορισμός προδιαγραφών λειτουργίας. Δήλωση εργαζόμενων με συγκεκριμένα προσόντα σχετιζόμενα με τις δραστηριότητες.

**Ψηφιακές πλατφόρμες**

* **Δημιουργία εθνικού μητρώου για ψηφιακές πλατφόρμες παροχής υπηρεσιών εκπαίδευσης.** Εποπτεία (και) από το ΥΠΑΙΘ, εξομοίωση των εργασιακών σχέσεων των εκπαιδευτικών με τις σχέσεις εργασίας των εκπαιδευτικών των Φροντιστηρίων και των Κ.Ξ.Γ.